Diari Oficial de la Generalitat Valenciana


Sumari del DOGV 2510, del 18-05-1995 (1995/834741)

INSTRUCCIÓ de 26 d'abril de 1995, del director general de Tributs i Tresoreria per a les actuacions de comprovació de valors corresponents a béns immobles que hagen estat objecte de revisió o modificació cadastral amb efecte d'1 de gener de 1994 o exercicis posteriors, en l'àmbit de l'Impost sobre Transmissions Patrimonials i Actes Jurídics Documentats i de l'Impost sobre Successions i Donacions, com a conseqüència de transmissions realitzades en l'any 1994 i següents.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2510

Data del DOGV
:   18-05-1995

Secció del DOGV
:   ALTRES DISPOSICIONS

Número del document
:   1995/834741


Data del document
:   26-04-1995

Organisme emissor
:   Conselleria d'Economia i Hisenda

Tipus de document
:   Instrucció

INSTRUCCIó de 26 d'abril de 1995, del director general de Tributs i Tresoreria per a les actuacions de comprovació de valors corresponents a béns immobles que hagen estat objecte de revisió o modificació cadastral amb efecte d'1 de gener de 1994 o exercicis posteriors, en l'àmbit de l'Impost sobre Transmissions Patrimonials i Actes Jurídics Documentats i de l'Impost sobre Successions i Donacions, com a conseqüència de transmissions realitzades en l'any 1994 i següents.   
L'article 46.1 del Reial Decret Legislatiu 1/1993, de 24 de setembre, que aprovava el text refós de la Llei de l'Impost sobre Transmissions Patrimonials i Actes Jurídics Documentats, faculta l'administració a comprovar, en tot cas, el valor real dels béns i drets transmesos, i expressa en l'apartat 2, que aquesta comprovació se servirà dels mitjans establerts en l'article 52 de la Llei General Tributària, entre els quals exerceix un paper preeminent el valor de mercat.  
D'altra banda, la Llei 29/1987, de 18 de desembre, reguladora de l'Impost sobre Successions i Donacions, estableix en l'article 9, tant per a les transmissions mortis causa com per a les altres transmissions lucratives inter vivos, la dependència del valor real per al càlcul de la base imposable, i és en l'article 18 del mateix text legal on es postula, a l'igual que en l'impost anterior, la facultat administrativa d'exercir les actuacions en vies de gestió que permeten accedir a la comprovació de valors.  
L'apartat 3, de l'article 46 del Reial Decret Legislatiu 1/1993, proclama la prevalència per a la determinació de la base imposable del valor declarat pels interessats en l'Impost sobre Transmissions Patrimonials i Actes Jurídics Documentats, quan aquest fos superior al resultant de la comprovació de valors, mentre que en l'Impost sobre Successions i Donacions es procura anàloga preeminència per mitjà de l'article 18, apartat 2, de la Llei 29/1987.  
L'Ordre de 22 de febrer de 1994, de la Conselleria d'Economia i Hisenda estableix l'obligació d'aportar el rebut de l'Impost sobre Béns Immobles corresponent a l'any en què s'efectuà la transmissió del bé objecte d'aquesta, junt amb la resta de la documentació aportada en la declaració autoliquidació que realitze el subjecte passiu, a l'efecte de poder accedir al coneixement immediat del valor cadastral i aconseguir la identificació plena del bé objecte de transmissió.  
La Instrucció de 12 de gener de 1995 d'aquesta Direcció General de Tributs i Tresoreria preveu per als supòsits d'adquisició de béns immobles per mitjà de subhasta pública, que el valor comprovat es corresponga amb el satisfet per l'adjudicatari de la subhasta.  
La doctrina jurisprudencial i científica manifesta en forma reiterada la necessitat d'atendre el valor de mercat en les actuacions de comprovació de valors, la qual cosa es fa més necessària en la mesura que la inconcreció conceptual del valor real és manifesta, portant a l'ambigüitat la posició adoptada per definició d'un element tan essencial com determinant del quantum o component material de l'obligació tributària.  
El valor de mercat per als béns immobles, tanmateix, compta el suport legal que conté l'article 66.2 de la Llei 39/1988, de 28 de desembre, Reguladora de les Hisendes Locals, en què se li atorga el paper de referent inexcusable per a la fixació del valor cadastral, exigint-se'n la quantificació en la mesura que serveix de límit per a aquest.  
La inconcreció que podria haver suposat la mera referència del valor de mercat per a la determinació del valor cadastral fou superada per la Resolució de 15 de gener de 1993, del Centre de Gestió Cadastral i Cooperació Tributària, del Ministeri d'Economia i Hisenda, per la qual es fixa el coeficient de relació del valor cadastral respecte al valor de mercat en 0,5, procurant així una major objectivitat i transparència a aquest valor. No obstant això, cal tenir en compte, sobre això, que aquest coeficient és aplicable únicament en aquells municipis en què es revisen o modifiquen els valors cadastrals a partir de la publicació de la resolució esmentada, la qual cosa, pel joc del que disposen els articles 70 i 71 de la Llei Reguladora de les Hisendes Locals implica que aquesta possibilitat haja de referir-se a l'1 de gener de 1994.  
És per tot això que es dicten, amb l'informe favorable previ del secretari d'estat d'Hisenda, les instruccions següents:  
Primera  
Les actuacions de comprovació de valor que es realitzen en l'àmbit territorial de la Comunitat Valenciana respecte a béns immobles que hagen estat objecte de transmissions subjectes a l'Impost sobre Transmissions Patrimonials i Actes Jurídics Documentats, o a l'Impost sobre Successions i Donacions, a partir de l'1 de gener de 1994, hauran de considerar si el valor cadastral del bé immoble transmés ha estat objecte de revisió o modificació amb efectes d'1 de gener de 1994 o exercicis posteriors.  
Segona  
Quan hagués estat així es considerarà, en general, com a valor comprovat, el que resulte de multiplicar per dos el valor cadastral revisat o modificat que tinga el bé en la data de transmissió, i s'haurà d'incloure en la preceptiva motivació de l'acte administratiu de comprovació una referència a la línia argumental continguda en els tres últims paràgrafs de la part expositiva d'aquestes instruccions. El valor així determinat tindrà la consideració de base imposable, llevat que el valor declarat pels interessats fos superior; en aquest cas prevaldrà aquest últim.  
Tercera  
A l'efecte de poder establir amb criteris d'objectivitat, transparència i justícia tots aquells supòsits singulars que requeresquen un tractament especial, aquesta Direcció General de Tributs i Tresoreria dictarà les instruccions oportunes que permeten accedir al valor comprovat en els casos específics que així ho requeresquen.  
   
València, 26 d'abril de 1995.- El director general de Tributs i Tresoreria: Francisco Poveda Blanco.